দ্রুত সিদ্ধান্ত নেওয়া সম্ভব নয়, ঝুলে রইল বিনেশের আবেদন

নয়াদিল্লি: বিনেশ ফোগটের (Vinesh Phogat) আবেদন ঝুলে রইল। আবেদনের প্রাথমিক শুনানির পর এক বিবৃতিতে কোর্ট অফ আর্বিট্রেশন ফর স্পোর্টস (ক্যাস) জানাল, এত দ্রুত সিদ্ধান্ত নেওয়া সম্ভব নয়। ক্রীড়াক্ষেত্রের এই সর্বোচ্চ আদালতে আবেদন করে বিনেশ বলেছিলেন, তাঁকে রুপো দেওয়া হোক। ক্যাস আরও জানিয়েছে, বিনেশ আবেদন করলেও দ্রুত তার শুনানি করতে হবে এমন কথা বলেননি। ক্যাসের অ্যাডহক বিভাগের প্রক্রিয়া দ্রুততার সঙ্গে করা হলেও মাত্র এক ঘণ্টার মধ্যে কোনও সিদ্ধান্ত নেওয়া সম্ভব নয়। এই বিষয়ে বিশ্ব কুস্তি সংস্থার বক্তব্য জানতে হবে। অলিম্পিক্স শেষ হওয়ার আগে যে কোনও সময় রায় হতে পারে।

আন্তর্জাতিক ক্রীড়া আদালতে দুটি আবেদন করেছিলেন বিনেশ। একটি হচ্ছে তাঁকে ফাইনালে খেলতে দেওয়া হোক। সেই আবেদন বাতিল হয়েছে। দ্বিতীয় আবেদন হচ্ছে রূপো দেওয়া হোক তাঁকে। সেই আবেদনরে শুনানি হবে। উল্লেখ্য, প্যারিস অলিম্পিক্সে মহিলাদের ৫০ কেজি বিভাগের ফাইনালে উঠেছিলেন বিনেশ। কিন্তু ফাইনালের দিন সকালে তাঁর ওজন ১০০ গ্রাম বেশি থাকায় বাতিল করা হয়েছিল তাঁকে।